Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα
«Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική 
και Κοινωνική Επιτροπή και την Επιτροπή των Περιφερειών — Ολοκλήρωση του θεματολογίου για τη 
βελτίωση της νομοθεσίας: Καλύτερες λύσεις για καλύτερα αποτελέσματα»
[COM(2017) 651 final]
(γνωμοδότηση πρωτοβουλίας)
(2018/C 262/04)
Εισηγητής: ο κ. Bernd DITTMANN
Απόφαση της συνόδου ολομέλειας 15.2.2018
Νομική βάση Άρθρο 29 παράγραφος 2 του εσωτερικού κανονισμού
Αρμόδιο τμήμα Ενιαία αγορά, παραγωγή και κατανάλωση
Υιοθετήθηκε από το τμήμα 9.3.2018
Υιοθετήθηκε από την ολομέλεια 19.4.2018
Σύνοδος ολομέλειας αριθ. 534
Αποτέλεσμα της ψηφοφορίας
(υπέρ/κατά/αποχές)185/0/0
1.Συμπεράσματα και συστάσεις
1.1. ΕΟΚΕ είναι της άποψης ότι το θεματολόγιο για τη βελτίωση της νομοθεσίας θα πρέπει να μετατραπεί σε μόνιμο πρόγραμμα 
για τη θέσπιση κοινοτικής νομοθεσίας υψηλής ποιότητας, χωρίς να υπονομεύονται βασικοί στόχοι πολιτικής ή να δημιουργείται 
πίεση απορρύθμισης. Το θεματολόγιο θα πρέπει να συνεχιστεί, να αναπτυχθεί περαιτέρω και να βελτιωθεί από τη νέα Επιτροπή μετά 
το 2019.
1.2. Η ΕΟΚΕ καλεί την Επιτροπή να παράσχει λεπτομερή χάρτη πορείας για την επικείμενη αξιολόγηση της βελτίωσης της 
νομοθεσίας και να διευκρινίσει ποια μορφή συμμετοχής προβλέπεται για την ΕΟΚΕ και τα ενδιαφερόμενα μέρη.
2.Η ανακοίνωση της Επιτροπής για τη βελτίωση της νομοθεσίας
2.1. Στις 24 Οκτωβρίου 2017, η Ευρωπαϊκή Επιτροπή εξέδωσε την ανακοίνωση με τίτλο «Ολοκλήρωση του θεματολογίου για 
τη βελτίωση της νομοθεσίας: Καλύτερες λύσεις για καλύτερα αποτελέσματα» (1) (εφεξής «η ανακοίνωση»).
2.2. Στην ανακοίνωση, η Επιτροπή αποτιμά την πρόοδο υλοποίησης του θεματολογίου για τη βελτίωση της νομοθεσίας (εφεξής 
«το θεματολόγιο») από την έγκρισή του τον Μάιο του 2015.
2.3. Το 2018, η Επιτροπή θα αξιολογήσει το σύστημα βελτίωσης της νομοθεσίας στο σύνολό του. Η παρούσα γνωμοδότηση 
αποτελεί την ανταπόκριση της ΕΟΚΕ στην ανακοίνωση, καθώς και τη συμβολή της στην προετοιμασία της επικείμενης αξιολόγησης.
3.Γενικές παρατηρήσεις
3.1. Η ΕΟΚΕ επικροτεί τη συνεχιζόμενη δέσμευση της Επιτροπής για τη βελτίωση της νομοθεσίας και τις εν εξελίξει προσπάθειές 
της για την υλοποίηση των στόχων που καθορίζονται στο θεματολόγιο του Μαΐου 2015, όπως περιγράφεται στην ανακοίνωση. Η 
βελτίωση της νομοθεσίας είναι μια διαδικασία που υπόκειται σε συνεχή βελτίωση και απαιτεί δέσμευση και συμβολή από όλους 
τους εμπλεκόμενους παράγοντες.C 262/22 EL Επίσημη Εφημερίδα της Ευρωπαϊκής Ένωσης 25.7.2018
(1) COM(2017) 651 final.
3.2. Η βελτίωση της νομοθεσίας θα πρέπει να συμβάλει στη δημιουργία υπεύθυνων, συμμετοχικών και διαφανών διαδικασιών 
χάραξης πολιτικής, οι οποίες θα παρέχουν απλούς, σαφείς, συνεκτικούς, κατάλληλους για τον σκοπό και εύκολα εφαρμόσιμους 
κανόνες. Πρόκειται για ουσιαστική προϋπόθεση για τη διασφάλιση της εμπιστοσύνης του κοινού στην ΕΕ και τα θεσμικά της 
όργανα. Ακόμη, θα πρέπει να συμβάλει στη δημιουργία αποτελεσματικών και συνεπών κανονιστικών πλαισίων που θα επιτρέπουν 
την καινοτομία και τη βιώσιμη ανάπτυξη και θα υποστηρίζουν την ολοκλήρωση και την εύρυθμη λειτουργία της ενιαίας αγοράς.
3.3. Η βελτίωση της νομοθεσίας δεν θα πρέπει να οδηγεί σε υπερβολική γραφειοκρατία κατά τη χάραξη πολιτικής της ΕΕ. Οι 
πολιτικές αποφάσεις δεν πρέπει να αντικατασταθούν από τεχνικές διαδικασίες.
3.4. Σε προηγούμενη γνωμοδότηση (2), η ΕΟΚΕ υπογράμμιζε ότι, όσον αφορά τη βελτίωση της νομοθεσίας, «το ζητούμενο δεν 
πρέπει να είναι η “περισσότερη” ή “λιγότερη” κανονιστική ρύθμιση στην ΕΕ, ούτε η απορύθμιση ή η υποτίμηση συγκεκριμένων 
τομέων πολιτικής προς όφελος άλλων προτεραιοτήτων και η συνακόλουθη αμφισβήτηση των αξιών που ενστερνίζεται η ΕΕ: της 
κοινωνικής προστασίας και της προστασίας του περιβάλλοντος και των θεμελιωδών δικαιωμάτων (3). Η βελτίωση της νομοθεσίας 
είναι πρωταρχικά ένα βοηθητικό μέσο που έχει σκοπό να εξασφαλίσει την πραγματική υλοποίηση πολιτικών στόχων στη βάση 
αποδεικτικών στοιχείων, υπό το φως των προαναφερθεισών αξιών, με τρόπο αποτελεσματικό, χωρίς να περιορίζονται τα 
περιβαλλοντικά δικαιώματα ή τα δικαιώματα των καταναλωτών ή τα κοινωνικά πρότυπα και χωρίς μετατόπιση αρμοδιοτήτων στο 
θεσμικό πλαίσιο μέσω της δημιουργίας οργάνων. Η βελτίωση της νομοθεσίας δεν μπορεί και δεν πρέπει να υποκαθιστά τις πολιτικές 
αποφάσεις».
3.5. Η ΕΟΚΕ αναγνωρίζει την πρόοδο της υλοποίησης του θεματολογίου μέχρι σήμερα. Χαιρετίζει ειδικότερα τη μεθοδικότερη 
χρήση των εκτιμήσεων αντικτύπου και των εκ των υστέρων αξιολογήσεων, τις συστηματικότερες διαβουλεύσεις με τα 
ενδιαφερόμενα μέρη, τις αναθεωρημένες κατευθυντήριες γραμμές και εργαλειοθήκη για τη βελτίωση της νομοθεσίας, το πρόγραμμα 
REFIT και την πλατφόρμα REFIT , αλλά και τον ορισμό της επιτροπής ρυθμιστικού ελέγχου.
3.6. Η ΕΟΚΕ συμμετέχει ενεργά στη βελτίωση της νομοθεσίας, ιδίως μέσω της συμμετοχής της στην πλατφόρμα REFIT και με 
την εκπόνηση εκ των υστέρων αξιολογήσεων. Συνεπώς, παραπέμπει στις πολυάριθμες σχετικές γνωμοδοτήσεις της (4). Παρά ταύτα, 
η ΕΟΚΕ δεν λαμβάνεται υπόψη στο θεματολόγιο ή στην ανακοίνωση. Η ΕΟΚΕ δεν συμμετέχει ούτε στη διοργανική συμφωνία για τη 
βελτίωση του νομοθετικού έργου. Αυτό καταδεικνύει ότι η Επιτροπή και οι νομοθέτες εξακολουθούν να μην συνυπολογίζουν 
επαρκώς τον ρόλο και τη λειτουργία της ΕΟΚΕ όπως κατοχυρώνονται στις Συνθήκες και τις γνώσεις και την εμπειρογνωμοσύνη των 
μελών της και της κοινωνίας των πολιτών που εκπροσωπούν.
3.7. Η συμμετοχή στο πρόγραμμα για τη βελτίωση της νομοθεσίας και στα αντίστοιχα μέσα και διαδικασίες του απαιτεί 
οικονομικούς και ανθρώπινους πόρους που δεν έχουν στη διάθεσή τους όλες οι οργανώσεις της κοινωνίας των πολιτών (π.χ. 
δημιουργία δεδομένων, συμμετοχή σε δημόσιες διαβουλεύσεις κ.λπ.). Το ίδιο ισχύει και για τις μικρές επιχειρήσεις. Η ΕΟΚΕ καλεί 
την Επιτροπή να διασφαλίσει ότι το πρόγραμμα για τη βελτίωση της νομοθεσίας παραμένει ανοικτό και προσβάσιμο σε όλες τις 
οργανώσεις και τα συμφέροντα, ανεξάρτητα από το μέγεθος και τους οικονομικούς και ανθρώπινους πόρους τους.
4.Ειδικές παρατηρήσεις
4.1. Η ΕΟΚΕ αποτελεί τη θεσμική φωνή της οργανωμένης ευρωπαϊκής κοινωνίας των πολιτών και χρησιμεύει ως 
διαμεσολαβητής μεταξύ των νομοθετών της ΕΕ και των οργανώσεων της κοινωνίας των πολιτών και των κοινωνικών εταίρων. Η 
ΕΟΚΕ έχει συγκεντρώσει σημαντική εμπειρία και εμπειρογνωμοσύνη σε όλα τα θέματα που σχετίζονται με τη βελτίωση της 
νομοθεσίας. Στο σημείο αυτό επιθυμεί να υπενθυμίσει στην Επιτροπή μερικές από τις ειδικές συστάσεις της σχετικά με πτυχές που 
καλύπτονται από την ανακοίνωση, καθώς και με άλλες πτυχές τις οποίες κρίνει αναγκαίο να τονίσει.
4.2. Η ΕΟΚΕ πιστεύει ότι η ανακοίνωση παρέχει μια καλή γενική εικόνα της προόδου της εφαρμογής του θεματολογίου στους 
αντίστοιχους τομείς βελτίωσης της νομοθεσίας. Ωστόσο, παραμένει πολύ ασαφής όσον αφορά τα ακριβή μέτρα που προτίθεται να 
λάβει η Επιτροπή για την περαιτέρω ανάπτυξη του προγράμματος βελτίωσης της νομοθεσίας. Επιπλέον, η ανακοίνωση δεν 
αναφέρεται, ούτε περιγράφει την επικείμενη αξιολόγηση του προγράμματος βελτίωσης της νομοθεσίας το 2018, τους κύριους 
τομείς εστίασής της και τη σχεδιαζόμενη μορφή συμμετοχής της ΕΟΚΕ και των ενδιαφερομένων μερών.25.7.2018 EL Επίσημη Εφημερίδα της Ευρωπαϊκής Ένωσης C 262/23
(2) ΕΕ C 13 της 15.1.2016, σ. 192.
(3) COM(2015) 215 final.
(4) Βλ. μεταξύ άλλων: ειδική ομάδα για την παρακολούθηση της εφαρμογής της νομοθεσίας της ΕΕ, ΕΕ C 487 της 28.12.2016, σ. 51· 
ΕΕ C 303 της 19.8.2016, σ. 45· ΕΕ C 13 της 15.1.2016, σ. 192· ΕΕ C 345 της 13.10.2017, σ. 67· ΕΕ C 13 της 15.1.2016, σ. 145· 
ΕΕ C 434 της 15.12.2017, σ. 11· ΕΕ C 291 της 4.9.2015, σ. 29· ΕΕ C 230 της 14.7.2015, σ. 66· ΕΕ C 43 της 15.2.2012, σ. 14· ΕΕ 
C 248 της 25.8.2011, σ. 87· ΕΕ C 18 της 19.1.2011, σ. 95· ΕΕ C 128 της 18.5.2010, σ. 103· ΕΕ C 277 της 17.11.2009, σ. 6· ΕΕ C 100 
της 30.4.2009, σ. 28· ΕΕ C 204 της 9.8.2008, σ. 9.
4.3. Αναλογικότητα και επικουρικότητα
4.3.1. Η ΕΟΚΕ εκφράζει την ικανοποίησή της για το γεγονός ότι η Επιτροπή επικεντρώνει τις προσπάθειές της σε βασικές 
προτεραιότητες και αποδίδει «μεγαλύτερη σημασία στα σημαντικά ζητήματα». Επαναλαμβάνει ότι η Ένωση πρέπει να ενεργεί μόνον 
εφόσον τηρούνται οι αρχές της επικουρικότητας και της αναλογικότητας και όπου η κοινή δράση δημιουργεί αξία για όλους.
4.3.2. Όπως αναφέρει στη σχετική γνωμοδότησή της (5), η ΕΟΚΕ «τάσσεται υπέρ της διασαφήνισης των αρχών της 
επικουρικότητας και της αναλογικότητας, οι οποίες προβάλλονται ενίοτε ως πρόσχημα από εκείνους που αντιτίθενται σε 
νομοθετικές πρωτοβουλίες, χωρίς το σκεπτικό τους να τεκμηριώνεται επαρκώς».
4.3.3. Η ΕΟΚΕ λαμβάνει υπό σημείωση τον ορισμό επιχειρησιακής ομάδας «Επικουρικότητα και αναλογικότητα» (6). 
Καλεί την επιχειρησιακή ομάδα να λάβει δεόντως υπόψη τις απόψεις και τις συστάσεις της ΕΟΚΕ σχετικά με το θέμα αυτό.
4.3.4. Η ΕΟΚΕ ζητεί να βελτιωθεί η παρακολούθηση της επικουρικότητας και της αναλογικότητας και να ενισχυθεί η συμμετοχή 
των κρατών μελών και των κοινοβουλίων τους στις εκ των υστέρων αξιολογήσεις.
4.3.5. Η ΕΟΚΕ καλεί την Επιτροπή να προωθήσει καλύτερα το εργαλείο αριθ. 5 της εργαλειοθήκης για τη βελτίωση της 
νομοθεσίας («νομική βάση, αναλογικότητα και επικουρικότητα») σε όλες τις υπηρεσίες της (οριζόντια και κάθετα), ώστε να αυξηθεί 
η συμμόρφωση με το εν λόγω εργαλείο κατά την εκπόνηση των εκτιμήσεων επιπτώσεων.
4.4. Εκτιμήσεις επιπτώσεων
4.4.1. Η ΕΟΚΕ παραπέμπει στις προτάσεις που διατύπωσε στη γνωμοδότησή της (7) σχετικά με τον τρόπο βελτίωσης του 
ευρωπαϊκού οικοσυστήματος εκτίμησης επιπτώσεων.
4.4.2. Οι εκτιμήσεις επιπτώσεων θα πρέπει να αποτελούν τη συνήθη διαδικασία για κάθε νέα νομοθετική πρόταση, 
συμπεριλαμβανομένων των κατ’ εξουσιοδότηση και των εκτελεστικών πράξεων. Όταν δεν υποβάλλονται προτάσεις με εκτίμηση 
επιπτώσεων, η Επιτροπή πρέπει να εξηγεί λεπτομερώς τους λόγους και να παρέχει όλα τα στοιχεία και τις αποδείξεις που οδήγησαν 
ή/και στηρίζουν την πρότασή της.
4.4.3. Οι κατευθυντήριες γραμμές για τη βελτίωση της νομοθεσίας αναφέρονται ρητά στο γεγονός ότι οι εκτιμήσεις επιπτώσεων 
μπορούν και πρέπει να διεξάγονται για νομοθετικές πρωτοβουλίες, καθώς και για κατ’ εξουσιοδότηση και εκτελεστικές πράξεις. 
Ενθαρρύνουμε επομένως την Επιτροπή να αξιολογήσει λεπτομερέστερα και με μεγαλύτερη διαφάνεια έναντι των ενδιαφερομένων 
και της ΕΟΚΕ την ανάγκη διενέργειας εκτίμησης επιπτώσεων για τις εν λόγω πράξεις. Το γεγονός ότι έχει εκπονηθεί εκτίμηση 
επιπτώσεων για το νομοθετικό κείμενο από το οποίο προέρχονται οι κατ’ εξουσιοδότηση και οι εκτελεστικές πράξεις δεν επαρκεί για 
να δικαιολογήσει τη μη εκτέλεση εκτίμησης επιπτώσεων σχετικά με τις παράγωγες πράξεις. Κάθε μεμονωμένη πράξη πρέπει να 
αξιολογείται με βάση τα δικά της πλεονεκτήματα, ιδίως επειδή οι κατ’ εξουσιοδότηση και οι εκτελεστικές πράξεις μπορεί να έχουν 
σημαντικές επιπτώσεις στους ενδιαφερομένους και στην κοινωνία των πολιτών συνολικά.
4.4.4. Οι κατευθυντήριες γραμμές και η εργαλειοθήκη για τη βελτίωση της νομοθεσίας (8) αποτελούν το κεντρικό 
εγχειρίδιο για τις υπηρεσίες της Ευρωπαϊκής Επιτροπής κατά τη διεξαγωγή εκτιμήσεων επιπτώσεων. Ωστόσο, η ΕΟΚΕ επισημαίνει 
ότι οι κατευθυντήριες γραμμές και η εργαλειοθήκη αναπτύσσονται κυρίως για τη συγκεκριμένη χρήση των υπηρεσιών της ΕΕ και οι 
προδιαγραφές τους δεν μπορούν να προσφέρουν στους ενδιαφερόμενους τη δυνατότητα να κατανοήσουν τον τρόπο κατάλληλης 
χρήσης των εργαλείων που απαιτούνται για την ανάλυση των επιπτώσεων. Ως εκ τούτου, η ΕΟΚΕ ζητεί από την Επιτροπή να 
καταστήσει τα εργαλεία αυτά προσβάσιμα στο ευρύτερο κοινό σε επιχειρησιακή έκδοση.
4.4.5. Ωστόσο, η ΕΟΚΕ παρατηρεί έλλειψη συμμόρφωσης με τις εν λόγω κατευθυντήριες γραμμές, γεγονός το οποίο έχει ως 
αποτέλεσμα την εκπόνηση ανεπαρκών εκτιμήσεων επιπτώσεων. Το γεγονός αυτό επιβεβαιώνεται και τεκμηριώνεται από την ετήσια 
έκθεση της Επιτροπής Ρυθμιστικού Ελέγχου (Regulatory Scrutiny Board — RSB) του 2016 (9). Ως εκ τούτου, η ΕΟΚΕ 
ενθαρρύνει την Επιτροπή να προωθήσει πιο ενεργά τις αρχές της βελτίωσης της νομοθεσίας σε όλες τις υπηρεσίες της, π.χ. μέσω 
υποχρεωτικών τακτικών προγραμμάτων κατάρτισης του προσωπικού.C 262/24 EL Επίσημη Εφημερίδα της Ευρωπαϊκής Ένωσης 25.7.2018
(5) ΕΕ C 487 της 28.12. 2016, σ. 51.
(6) C(2017) 7810.
(7) ΕΕ C 434 της 15.12.2017, σ. 11.
(8) SWD (2017) 350 και https://ec.europa.eu/inf o/better -regulation-toolbo x_el.
(9) Επιτροπή ρυθμιστικού ελέγχου, Ετήσια Έκθεση 2016, https://ec.europa.eu/inf o/sit es/inf o/files/20 16-rsb-repor t_en.pdf. Βλ. ιδιαίτερα 
σ. 13 και σ. 15.
4.4.6. Η ετήσια έκθεση της επιτροπής ρυθμιστικού ελέγχου για το 2016 καταδεικνύει ότι οι υπηρεσίες της Επιτροπής 
εφαρμόζουν μόνον εν μέρει τις συστάσεις της εν λόγω επιτροπής, αφού λάβουν μια πρώτη αρνητική γνώμη. Ως εκ τούτου, η ΕΟΚΕ 
προτείνει η Επιτροπή Ρυθμιστικού Ελέγχου να διαθέτει δικαίωμα ανασταλτικής αρνησικυρίας στις περιπτώσεις που εκδίδει διπλή 
αρνητική γνώμη, υποχρεώνοντας την υπηρεσία της Επιτροπής να αναθεωρήσει την εκτίμηση επιπτώσεών της έως ότου να τηρούνται 
οι αναγκαίες απαιτήσεις ποιότητας. Η επιτροπή ρυθμιστικού ελέγχου δεν θα πρέπει να διαθέτει δικαίωμα αρνησικυρίας για τις 
πολιτικές αποφάσεις.
4.4.7. Η ΕΟΚΕ υποστηρίζει την αρχή «Προτεραιότητα στις μικρές επιχειρήσεις» και ενθαρρύνει την Επιτροπή να ενισχύσει 
την εστίαση στις ΜΜΕ κατά τις εκτιμήσεις επιπτώσεων, συμπεριλαμβανομένων των πολύ μικρών επιχειρήσεων.
4.5. Διαφάνεια, νομιμότητα και λογοδοσία
4.5.1. Σχετικά με το Μητρώο Διαφάνειας, η ΕΟΚΕ επικροτεί την πρόταση που διατύπωσε το 2016 η Επιτροπή για μια νομικά 
δεσμευτική διοργανική συμφωνία όσον αφορά τη θέσπιση υποχρεωτικού Μητρώου Διαφάνειας, το οποίο εκτός από την Επιτροπή 
και το Κοινοβούλιο θα καλύπτει και το Συμβούλιο.
4.5.2. Η ΕΟΚΕ εκφράζει την ικανοποίησή της για το γεγονός ότι η δημόσια διαβούλευση για σημαντικές πρωτοβουλίες θα είναι 
πλέον διαθέσιμη σε όλες τις επίσημες γλώσσες, ενώ όλες οι άλλες θα διεξάγονται τουλάχιστον στα γαλλικά, γερμανικά και αγγλικά. 
Η ΕΟΚΕ υπενθυμίζει στην Επιτροπή την ανάγκη να παρέχονται μεταφράσεις των περιλήψεων των εκτιμήσεων επιπτώσεων σε όλες τις 
επίσημες γλώσσες (10).
4.5.3. Όσον αφορά τη συμμετοχή των ενδιαφερόμενων μερών, η ΕΟΚΕ παραπέμπει σε γνωμοδότησή της (11) και στη 
γνωμοδότηση της πλατφόρμας REFIT (12), στην εκπόνηση της οποίας συνέβαλαν οι εκπρόσωποι της ΕΟΚΕ στην πλατφόρμα REFIT . 
Η ΕΟΚΕ εκφράζει την ικανοποίησή της για τις προσπάθειες που καταβάλλει η Επιτροπή όσον αφορά τη βελτίωση των μηχανισμών 
διαβούλευσης με τα ενδιαφερόμενα μέρη, πιστεύει όμως ότι απαιτούνται επιπρόσθετες προσπάθειες για την ενίσχυση της 
συμμετοχής, του ανοιχτού χαρακτήρα και της λογοδοσίας, καθώς και της αποτελεσματικότητας και της συνοχής των 
διαβουλεύσεων αυτών. Για τον σκοπό αυτό, η ΕΟΚΕ ενθαρρύνει την Επιτροπή να εξετάσει και να εφαρμόσει πλήρως τις προτάσεις 
που περιγράφονται στις δύο προαναφερθείσες γνωμοδοτήσεις.
4.5.4. Δεδομένης της αντιπροσωπευτικής της λειτουργίας, η ΕΟΚΕ είναι κατάλληλη να βοηθήσει στον προσδιορισμό των 
ενδιαφερομένων μερών που επηρεάζονται περισσότερο από ένα προτεινόμενο μέτρο πολιτικής και να συμβάλει στη συγκέντρωση 
εμπειριών από τη νομοθεσία που έχει ήδη τεθεί σε ισχύ. Η Επιτροπή θα πρέπει να συμβουλεύεται περισσότερο την ΕΟΚΕ κατά την 
εκπόνηση στρατηγικών διαβούλευσης και τον προσδιορισμό των σχετικών ομάδων-στόχων, τόσο εκ των προτέρων όσο και εκ των 
υστέρων.
4.6. Απλούστευση της νομοθεσίας και αντιμετώπιση των περιττών δαπανών
4.6.1. Στη σχετική γνωμοδότησή της (13), η ΕΟΚΕ αναφέρει ότι «το ευρωπαϊκό κανονιστικό πλαίσιο αποτελεί ουσιώδη 
παράγοντα ολοκλήρωσης και δεν πρόκειται για επιβάρυνση ή κόστος που μπορεί να ελαττωθεί. Απεναντίας, όταν είναι 
ισορροπημένο, συνιστά σημαντικό τεκμήριο διαφύλαξης, προστασίας και ασφάλειας δικαίου για όλους τους σχετικούς 
παράγοντες και τους Ευρωπαίους πολίτες».
4.6.2. Ταυτόχρονα, η ΕΟΚΕ δηλώνει σε άλλη σχετική γνωμοδότησή της (14) ότι «το περιττό κόστος των ρυθμίσεων πρέπει να 
αποφεύγεται. Το κόστος των ρυθμίσεων πρέπει να είναι ανάλογο με τα οφέλη που αυτές αποφέρουν».
4.6.3. Η ΕΟΚΕ υποστηρίζει σθεναρά την αρχή «Πρώτα η αξιολόγηση». Όπως δήλωνε σε γνωμοδότησή της (15), η ΕΟΚΕ 
μπορεί «να αναλάβει χρήσιμο ρόλο ως διαμεσολαβητής μεταξύ νομοθετών και χρηστών της νομοθεσίας της ΕΕ. Η ΕΟΚΕ (…) 
προσαρμόζει διαρκώς τις μεθόδους εργασίας της, προκειμένου να συμβάλλει στην αξιολόγηση της ποιότητας εφαρμογής του 
δικαίου της ΕΕ. Έτσι, αποφάσισε πρόσφατα να συμμετέχει ενεργά στην αξιολόγηση της νομοθετικής διαδικασίας διενεργώντας δικές 
της εκ των υστέρων αξιολογήσεις του κεκτημένου της Ένωσης».25.7.2018 EL Επίσημη Εφημερίδα της Ευρωπαϊκής Ένωσης C 262/25
(10) ΕΕ C 434 της 15.12.2017, σ. 11, (σημείο 4.3.1).
(11) ΕΕ C 383 της 17.11. 2015, σ. 57.
(12) Γνωμοδότηση της πλατφόρμας REFIT σχετικά με τις υποδείξεις XXII.4.α που υπέβαλε η Ένωση Εμπορικών και Βιομηχανικών Επιμελητηρίων 
της Γερμανίας (DIHK/Deutscher Industr ie- und Handelskamm ertag) και τις παρατηρήσεις XXII.4.β που υπέβαλε ένας πολίτης σχετικά με τους 
μηχανισμούς διαβούλευσης με τα ενδιαφερόμενα μέρη. Ημερομηνία υιοθέτησης: 7.6.2017.
(13) ΕΕ C 303 της 19.8. 2016, σ. 45.
(14) ΕΕ C 487 της 28.12. 2016, σ. 51.
(15) «Πανοραμική επισκόπηση της εφαρμογής στην πράξη της νομοθεσίας της ΕΕ» («Putting EU law into practice landscape review») από την 
ειδική ομάδα (ad-hoc group) του Ευρωπαϊκού Ελεγκτικού Συνεδρίου (ΕΕΣ) Ειδική ομάδα «Έλεγχος της εφαρμογής της νομοθεσίας της ΕΕ», 
ΕΕ C 81, 2.3.2018, σ. 81.
4.6.4. Όπως δήλωσε σε γνωμοδότησή της (16), η ΕΟΚΕ «απευθύνει έκκληση για την καθιέρωση ποιοτικής προσέγγισης, 
ισότιμης με την ποσοτική ανάλυση, που θα λαμβάνει υπόψη τη διερεύνηση των οφελών που αναμένονται από τη νομοθεσία». 
Εκτός από το κόστος των ρυθμίσεων, και τα οφέλη των ρυθμίσεων (συμπεριλαμβανομένων των καθαρών οφελών) θα πρέπει να 
αποτιμώνται ποσοτικά όπου ενδείκνυται και να λαμβάνονται συστηματικότερα υπόψη στις εκτιμήσεις επιπτώσεων της Επιτροπής.
4.6.5. Η ΕΟΚΕ είναι της άποψης ότι ορισμένα έξοδα είναι απαραίτητα για την επίτευξη των στόχων πολιτικής. Το κόστος θα 
πρέπει να μειώνεται μόνον όταν αποδεικνύεται ότι δεν είναι απαραίτητο για την επίτευξη του στόχου πολιτικής. Η ΕΟΚΕ 
συμμερίζεται την άποψη της Επιτροπής ότι η μείωση του περιττού κόστους θα πρέπει να βασίζεται σε αποδεικτικά στοιχεία από την 
«κατά περίπτωση» αξιολόγηση και όχι σε απλούς αριθμητικούς στόχους, ώστε να διατηρούνται πλήρως οι επιδιωκόμενοι στόχοι της 
νομοθεσίας.
4.6.6. Όσον αφορά το πρόγραμμα REFIT , η ΕΟΚΕ παραπέμπει στις σχετικές γνωμοδοτήσεις της (17). Η ΕΟΚΕ συμμετέχει στο 
REFIT μέσω της ένταξής της στην πλατφόρμα REFIT με τρία μέλη των τριών Ομάδων της, τα οποία παρευρίσκονται εκ 
περιτροπής στις συνεδριάσεις της πλατφόρμας. Τα μέλη συνεργάζονται στενά για τον προσδιορισμό των πολιτικών προτεραιοτήτων 
της ΕΟΚΕ και την προετοιμασία κοινών θέσεων για τις συνεδριάσεις της πλατφόρμας με βάση τις συμφωνημένες θέσεις που 
διατυπώθηκαν σε προηγούμενες γνωμοδοτήσεις.
4.6.7. Η ΕΟΚΕ υπενθυμίζει ότι στο επίκεντρο των εργασιών της πλατφόρμας REFIT βρίσκεται η εκ των υστέρων αξιολόγηση. Η 
πλατφόρμα έχει ως αποστολή να εξετάζει τις υποδείξεις που υποβάλλονται μέσω του ιστοτόπου «Lighten the Load» («Βοηθήστε 
μας να μειώσουμε τον φόρτο — Πείτε τη γνώμη σας!») και να αναπτύσσει προτάσεις σχετικά με τον τρόπο απλούστευσης της 
υφιστάμενης νομοθεσίας της ΕΕ. Η πλατφόρμα δεν θα πρέπει να χρησιμοποιείται για να προτείνεται νέα νομοθεσία.
4.6.8. Η ΕΟΚΕ σημειώνει ότι τα ειδικά συμφέροντα των ΜΜΕ δεν εκπροσωπούνται ρητά στην πλατφόρμα REFIT . Ως εκ τούτου, 
η ΕΟΚΕ καλεί την Επιτροπή να προσκαλέσει έναν αρμόδιο εκπρόσωπο για να συμμετάσχει στην ομάδα ενδιαφερόμενων μερών της 
πλατφόρμας REFIT .
4.7. Αξιολόγηση εναλλακτικών προσεγγίσεων για την απλούστευση και τη μείωση του κόστους
4.7.1. Όσον αφορά τον καθορισμό των στόχων μείωσης του ρυθμιστικού φόρτου στον τομέα της βελτίωσης της 
νομοθεσίας, η ΕΟΚΕ είναι της άποψης ότι οι στόχοι μείωσης του ρυθμιστικού φόρτου θα πρέπει να καθορίζονται εκ των υστέρων 
στο πλαίσιο του προγράμματος REFIT και να βασίζονται σε περιεκτική αξιολόγηση, μεταξύ άλλων μέσω διαλόγου με την κοινωνία 
των πολιτών και τα ενδιαφερόμενα μέρη.
4.7.2. Λαμβάνοντας υπόψη τη δυσκολία απόκτησης των αναγκαίων δεδομένων για την καθιέρωση επιστημονικά αξιόπιστων 
βασικών υπολογισμών για τον εκ των προτέρων καθορισμό στόχων μείωσης του ρυθμιστικού φόρτου, η ΕΟΚΕ δεν τάσσεται υπέρ 
του καθορισμού τέτοιου είδους στόχων, ούτε για μεμονωμένους τομείς ούτε για την οικονομία ως σύνολο. Το ίδιο ισχύει και για 
τους πολιτικά καθορισμένους αριθμητικούς στόχους, όπως η αρχή της «εξισορρόπησης» («one-in, one-out»).
4.8. Εφαρμογή και επιβολή του δικαίου της Ένωσης
4.8.1. Όσον αφορά την εφαρμογή και την επιβολή του δικαίου της Ένωσης, η ΕΟΚΕ παραπέμπει σε πολυάριθμες 
γνωμοδοτήσεις της (18).
4.8.2. Η δυνατότητα εφαρμογής της νομοθεσίας της Ένωσης πρέπει να εξετάζεται σε πρώιμο στάδιο στη διαδικασία χάραξης 
πολιτικής, ως μέρος της εκτίμησης επιπτώσεων. Η ΕΟΚΕ προτρέπει τις υπηρεσίες της Επιτροπής να τηρούν αυστηρά τις 
κατευθυντήριες γραμμές για την εκτίμηση επιπτώσεων που περιγράφονται στο κεφάλαιο IV της εργαλειοθήκης για τη βελτίωση της 
νομοθεσίας («Υλοποίηση, μεταφορά στην εθνική νομοθεσία και προετοιμασία προτάσεων»). Ιδιαίτερη προσοχή θα πρέπει να δίδεται 
στις ιδιαιτερότητες των διαφόρων εθνικών πολιτικών και νομικών συστημάτων, καθώς και στους διαφορετικούς πόρους και 
ικανότητες που διαθέτουν τα κράτη μέλη για τη μεταφορά στην εθνική νομοθεσία και την εφαρμογή του ευρωπαϊκού δικαίου.C 262/26 EL Επίσημη Εφημερίδα της Ευρωπαϊκής Ένωσης 25.7.2018
(16) ΕΕ C 434 της 15.12.2017, σ. 11.
(17) ΕΕ C 230 της 14.7.2015, σ. 66, ΕΕ C 303 της 19.8.2016, σ. 45.
(18) Ειδική ομάδα ΕΕ C 303 της 19.8.2016, σ. 45· ΕΕ C 291 της 4.9.2015, σ. 29· ΕΕ C 18 της 19.1.2011, σ. 95· ΕΕ C 175 της 18.7.2009, 
σ. 26· ΕΕ C 204 της 9.8.2008, σ. 9· ΕΕ C 325 της 30.12.2006, σ. 3· ΕΕ C 24 της 31.1.2006, σ. 52· ΕΕ C 24 της 31.1.2006, σ. 39.
4.8.3. Ρυθμιστικός φόρτος δημιουργείται κυρίως σε εθνικό επίπεδο λόγω της μεταφοράς στην εθνική νομοθεσία και της 
εφαρμογής του δικαίου της Ένωσης από τις αρχές των κρατών μελών (υπερβολική ρύθμιση). Σε γνωμοδοτήσεις της (19), η ΕΟΚΕ 
δηλώνει ότι οι περισσότερες αδυναμίες εφαρμογής ή υλοποίησης του δικαίου της Ένωσης προκύπτουν ουσιαστικά από τη μη 
μεταφορά των οδηγιών. Ως εκ τούτου, η ΕΟΚΕ τάσσεται υπέρ της προσφυγής σε κανονισμούς και όχι σε οδηγίες για την αποφυγή 
ασυνεπών ρυθμιστικών πλαισίων σε ολόκληρη την ΕΕ (20). Ωστόσο, το υφιστάμενο επίπεδο προστασίας των πολιτών, των 
καταναλωτών, των εργαζομένων και του περιβάλλοντος δεν πρέπει να μειωθεί σε κανένα κράτος μέλος.
4.8.4. Η ΕΟΚΕ πιστεύει ότι η ορθή εφαρμογή της νομοθεσίας της Ένωσης αποτελεί κοινή και συντονισμένη προσπάθεια των 
κυριότερων παραγόντων, δηλαδή της Επιτροπής, του Ευρωπαϊκού Κοινοβουλίου, του Συμβουλίου και των κρατών μελών, με την 
κατά το δυνατόν μεγαλύτερη συμμετοχή του περιφερειακού και του τοπικού επιπέδου, αλλά και της κοινωνίας των πολιτών και των 
ενδιαφερομένων μερών. Η ΕΟΚΕ θεωρεί ότι η Επιτροπή είναι ο κύριος συντονιστής αυτής της προσπάθειας και, όπως αναφέρει σε 
γνωμοδότησή της (21), μπορεί να συμβάλει στην «ενίσχυση της εμπιστοσύνης μεταξύ των αρχών εφαρμογής για την στήριξη των 
δικτύων των δημοσίων αρχών, τη συστηματική αξιολόγηση των επιδόσεών τους και τον προσδιορισμό και διάδοση των βέλτιστων 
πρακτικών».
4.8.5. Στην ανακοίνωσή της, η Επιτροπή προτείνει διάφορα μέτρα για τη βελτίωση της εφαρμογής της νομοθεσίας της Ένωσης. 
Μεταξύ αυτών είναι η καθιέρωση μιας συστηματικότερης προσέγγισης όσον αφορά την παρακολούθηση και την αξιολόγηση των 
επιδόσεων της νομοθεσίας στο πλαίσιο της διοργανικής συμφωνίας για τη βελτίωση του νομοθετικού έργου, η υποστήριξη των 
κρατών μελών με σχέδια εφαρμογής και η εκπόνηση ανά χώρα εκθέσεων, στις οποίες καταγράφονται τα δυνατά σημεία, οι ευκαιρίες 
και οι αδυναμίες όσον αφορά την εφαρμογή σε εθνικό επίπεδο. Η ΕΟΚΕ εκφράζει την ικανοποίησή της για την ιδιαίτερη προσοχή 
που προσδίδει η Επιτροπή στο θέμα αυτό και για τα προτεινόμενα μέτρα, εκφράζει, όμως, τη λύπη της για το γεγονός ότι σε κανένα 
από αυτά δεν φαίνεται να συμπεριλαμβάνεται η ΕΟΚΕ.
4.8.6. Όπως ζητεί σε σχετική γνωμοδότησή της (22), «στην περίπτωση της μεταφοράς ορισμένων οδηγιών, η ΕΟΚΕ επιθυμεί να 
συμβάλλει ιδιαιτέρως στην έκθεση πρωτοβουλίας του Ευρωπαϊκού Κοινοβουλίου σχετικά με την εφαρμογή της νομοθεσίας της 
ΕΕ από τα κράτη μέλη εντοπίζοντας τις προσθήκες των κρατών μελών κατά τη μεταφορά».
4.8.7. Τέλος, η ΕΟΚΕ εκφράζει την ικανοποίησή της για τη στρατηγική προσέγγιση που έθεσε η Επιτροπή όσον αφορά την 
πολιτική της για τις παραβάσεις στην ανακοίνωσή της με τίτλο «Δίκαιο της ΕΕ: Καλύτερη εφαρμογή για καλύτερα 
αποτελέσματα» (23). Ενθαρρύνει την Επιτροπή να παρακολουθεί ταχύτερα και αυστηρότερα τις περιπτώσεις κατά τις οποίες τα 
κράτη μέλη μεταφέρουν εσφαλμένα τη νομοθεσία της ΕΕ ή δεν τη μεταφέρουν καθόλου.
4.9. Συνεργασία με τα άλλα θεσμικά όργανα
4.9.1. Η ΕΟΚΕ εκπροσωπεί τους οργανωμένους τελικούς χρήστες του δικαίου της Ένωσης και, ως εκ τούτου, πρέπει να 
θεωρείται από το Συμβούλιο, το Ευρωπαϊκό Κοινοβούλιο και την Επιτροπή εταίρος και πόρος για την αξιολόγηση της 
πρακτικότητας των νομοθετικών έργων από πρακτικής και εμπειρικής άποψης.
4.9.2. Λαμβάνοντας υπόψη τον ενεργό ρόλο που διαδραματίζει η ΕΟΚΕ στη βελτίωση, αλλά και τη χάραξη της νομοθεσίας, 
όπως προαναφέρθηκε, η ΕΟΚΕ προτρέπει ένθερμα την Επιτροπή, το Ευρωπαϊκό Κοινοβούλιο και το Συμβούλιο να τη 
συμπεριλάβουν επισήμως στη διοργανική συμφωνία για τη βελτίωση του νομοθετικού έργου.
Βρυξέλλες, 19 Απριλίου 2018.
Ο Πρόεδρος  
της Ευρωπαϊκής Οικονομικής και Κοινωνικής Επιτροπής
Luca JAHIER 25.7.2018 EL Επίσημη Εφημερίδα της Ευρωπαϊκής Ένωσης C 262/27
(19) Ειδική ομάδα, ΕΕ C 13 της 15.1.2016, σ. 192.
(20) ΕΕ C 18 της 19.1. 2011, σ. 95.
(21) ΕΕ C 24 της 31.1. 2006, σ. 52.
(22) ΕΕ C 303 της 19.8. 2016, σ. 45.
(23) C(2016) 8600 (ΕΕ C 18 της 19.1. 2017, σ. 10).